Imtella' Diċembru 17, 2021 - Aġġornata 17 Ta' Diċembru, 2021 5:45pm Rapport: Antonia Micallef Gennaro Russo, Naplitan ta' 29 sena u li ilu jgħix Malta għal dawn l-aħħar 9 snin, tressaq il-Qorti mixli fost oħrajn bi traffikar u pussess agravat ta' droga kokaina u kannabis u b'ħasil ta' flus. Il-Prosekuzzjoni qalet spjegat li l-pulizija kienet qed issegwi grupp ta' nies fuq suspett ta' attività illegali. Qalet li l-pulizija arrestaw lil Russo meta waqqfuh bil-karozza fin-Naxxar, wara li nħareġ mandat ta' arrest għalih. Fi tfittxija li saret fuqu u fil-vettura li kien qed isuq insabu qratas tad-droga u mal-€20,000 fi flus kontanti. Żied li aktar tard fid-dar u f'garaxx fil-Qawra nstabu aktar droga u flus kif ukoll, oġġetti relatati ma' traffikar ta' droga inkluż, boroz bi traċċi ta' droga, li huma boroż bħal dawk li fihom tasal id-droga minn barra. Il-prosekuzzjoni qalet li Russo kellu fuqu mazz ċwievet u f'garaxx fl-Imsida, il-pulizija sabet aktar droga. F'garaxx ieħor fil-Qawra, il-pulizija sabet aktar boroż vojta bi traċċi ta' droga u bagalja li kien fiha €215,000 fi flus kontanti. Instabet ukoll kaxxa ta' arma tan-nar bil-munizzjon iżda l-arma baqgħet ma nstabitx. Qal li kull ma qed jinstab waqt l-investigazzjonijiet, qed jidħol fl-inkjesta Maġisterjali. B'kollox s'issa l-pulizija sabet mal-kilo u nofs droga kokaina u mal-15-il kilo kannabis kif ukoll kwart ta' miljun ewro fi flus kontanti. Il-Prosekuzzjoni qalet li l-investigazzjonijiet tal-pulizija għadhom għaddejjin u ġiet arrestata ukoll is-sieħba ta' Russo. Qalet li mhux eskluż li jiġu arrestati aktar persuni. Russo, li qal jgħix il-Qawra u huwa sid ta' kafetterija, wieġeb li mhux ħati tal-akkużi miġjuba kontrih bid-difiża titlob għal ħelsien mill-arrest. Il-Qorti ppreseduta mill-Maġistrat Rachel Montebello ordnat li jiġu ffriżati l-assi tal-akkużat u ċaħdet it-talba għall-ħelsien mill-arrest. Russo baqa' miżmum arrestat.